ตลาดหุ้นเอเชียแดงยกแผง วิตกเฟดขึ้นดอกเบี้ยเร็วเกินคาด
ตลาดหุ้นเอเชียแดงยกแผง หลังวอลล์สตรีทรูดหนัก วิตกบอนด์ยีลด์พุ่งหนุนเฟดขึ้นดบ.เร็วกว่าคาด
31 ม.ค. 2561

ผู้สื่อข่าวรายงานว่า ตลาดหุ้นเอเชียเปิดปรับตัวลงในวันนี้ โดยได้รับปัจจัยกดดันจากการร่วงลงอย่างหนักของตลาดหุ้นวอลล์สตรีทเมื่อคืนนี้ หลังจากอัตราผลตอบแทนพันธบัตรของสหรัฐพุ่งขึ้นอย่างต่อเนื่อง ซึ่งส่งผลให้นักลงทุนวิตกกังวลว่าธนาคารกลางสหรัฐ (เฟด) อาจจะปรับขึ้นอัตราดอกเบี้ยเร็วกว่าที่คาดไว้
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 23,205.23 จุด ลดลง 86.74 จุด, -0.37% ดัชนี KOSPI ตลาดหุ้นเกาหลีใต้เปิดวันนี้ที่ 2,557.37 จุด ลดลง 10.37 จุด, -0.40% ดัชนี SSE Composite ตลาดหุ้นจีนเปิดวันนี้ที่ 3,470.51 จุด ลดลง 17.50 จุด, -0.50%
ขณะเดียวกัน ดัชนี HSI ตลาดหุ้นฮ่องกงเปิดวันนี้ที่ 32,435.76 จุด ลดลง 171.53 จุด, -0.53% ดัชนี TAIEX ตลาดหุ้นไต้หวันเปิดวันนี้ที่ 11,054.36 จุด ลดลง 22.42 จุด, -0.20% ดัชนี FTSE STI ตลาดหุ้นสิงคโปร์เปิดวันนี้ที่ 3,531.47 จุด ลดลง 17.27 จุด, -0.49% ดัชนี PSE Composite ตลาดหุ้นฟิลิปปินส์เปิดวันนี้ที่ 8,831.83 จุด ลดลง 78.65 จุด, -0.88% ดัชนี Jakarta Composite ตลาดหุ้นอินโดนีเซียเปิดวันนี้ที่ 6,547.99 จุด ลดลง 27.50 จุด, -0.42%
ทั้งนี้ นักลงทุนจับตาประธานาธิบดีโดนัลด์ ทรัมป์ ซึ่งมีกำหนดแถลงนโยบายประจำปี (State of the Union) ต่อสภาคองเกรสในเวลาประมาณ 09.00 น.วันนี้ตามเวลาไทย โดยหัวข้อการแถลงในครั้งนี้คือ “การสร้างอเมริกาที่ปลอดภัย แข็งแกร่ง และน่าภาคภูมิใจ” ซึ่งจะเน้นหนักใน 5 ประเด็นหลัก ได้แก่ การจ้างงานและเศรษฐกิจ การก่อสร้างโครงการสาธารณูปโภคของประเทศ นโยบายเกี่ยวกับผู้อพยพ การค้า และความมั่นคงแห่งชาติ
 